Heinrich Albert Schnee (4 Februari 1871 - 23 Juni 1949) alikuwa mwanasheria kutoka nchini Ujerumani, mtumishi wa serikali na gavana wa mwisho wa Afrika ya Mashariki ya Kijerumani. Schnee alizaliwa huko Neuhaldensleben akiwa mtoto wa hakimu Hermann Schnee (1829-1901) na mkewe Emily. Alisoma shule ya sekondari huko Nordhausen halafu akasomea sheria huko Heidelberg, Kiel, na Berlin alipohitimu shahada ya uzamivu wa sheria mnamo mwaka 1893. Mnamo 1897, aliaajiriwa katika Wizara ya Mambo ya Nje ya Dola la Ujerumani. Mnamo 1898 alitumwa kwenda koloni la Kijerumani la Guinea Mpya alipokuwa mkuu wa wilaya na naibu gavana. Mnamo 1900, alihamishwa kwenda Samoa ya Kijerumani alipopewa majukumu yaleyale. Mnamo 1901 mjini New York alimwoa Ada Adeline Woodhill (1873-1969) aliyekuwa mwigizaji kutoka New Zealand. Mwaka 1904 alirudi Berlin alipofanya kazi katika idara ya koloni ya Wizara ya Mambo ya Nje. Mnamo 1905 alihamishwa kwenda ubalozi wa Kijeurmani huko London, na kuanzia 1906 alirudi tena wizarani huko alipopanda ngazi hadi kuwa mkurugenzi wa kitengo cha kisiasa katika Ofisi ya Mambo ya Koloni. Mwaka 1912 Schnee aliteuliwa kuwa gavana wa Afrika ya Mashariki ya Kijerumani iliyokuwa koloni kubwa la Ujerumani.